《题鬯芬先生画山中宰相图》
清代·章同瑞

云以閒而懒，山以深而幽。中有忘机人，耽兹壑与丘。

偃蹇坐松下，箕踞科其头。霜柯裂奇致，鳞鬣皴长虬。

飞泉挂木末，风雨喧高秋。苍雪半空落，古色盈双眸。

白石何齿齿，白云何悠悠。一杯醉石上，万事如云浮。

吁嗟陶贞白，吾将从之游。

作者简介：字芝生，附贡生。书法其师出周慰曾，而崛峰飘忽过之，一时有青出于蓝之誉。邑续志传艺术。